बारिश से तापमान में भारी गिरावट; इस माह के अंत तक दस्तक देगा मानसून
साल के सबसे गर्म दिन माने जाने वाला इस साल ठंडा गुजर रहा है। वेस्टर्न डिस्टरबेंस के चलते पंजाब का न्यूनतम तापमान सामान्य से 3 से 5 डिग्री और अधिकतम तापमान 15 डिग्री तक कम दर्ज किया गया है। Punjab Weather Forecast; Rain Alert | Amritsar Jalandhar Ludhiana
पंजाब में मौसम सुहावना बना हुआ है। वेस्टर्न डिस्टरबेंस के चलते पंजाब का न्यूनतम तापमान सामान्य से 3 से 5 डिग्री और अधिकतम तापमान 15 डिग्री तक कम दर्ज किया गया है। आने वाले एक सप्ताह में भी पंजाब का अधिकतम तापमान 35 डिग्री से कम बना रहेगा। वहीं जून महीने के अंत तक मानसून पंजाब में दस्तक दे सकता है।
मौसम विभाग की तरफ से जारी जानकारी के अनुसार 25 से 31 मई तक पंजाब में 3.30 MM बारिश दर्ज की जाती है, लेकिन इन बार 29.1MM बारिश रिकॉर्ड की गई है, जो 781 फीसदी ज्यादा है। बीते दिनों पूरे पंजाब में 6.30MM बारिश दर्ज की गई है।
24 घंटों में अमृतसर में 26.6MM, फरीदकोट में 42MM, गुरदासपुर में 24.1MM, बरनाला में 43MM और चंडीगढ़ में 16.9MM बारिश रिकॉर्ड की गई।
14 जिलों में बारिश के आसार
मौसम विभाग ने आज पंजाब के 14 जिलों में बारिश का अलर्ट दिया है। यहां बारिश के साथ तेज हवाएं भी चल सकती हैं। मौसम विभाग के अनुसार मनसा, संगरूर, बरनाला, पटियाला, फतेहगढ़ साहिब, बठिंडा, फाजिल्का, श्री मुक्तसर साहिब, फरीदकोट, लुधियाना, मोगा, फिरोजपुर, जालंधर, एसबीएस नगर में आज बारिश हो सकती है।
बारिश ने गिराया पंजाब के शहरों का तापमान
बुधवार पंजाब के अधिकतर जिलों में बारिश दर्ज की गई। जिससे बीते दिन का तापमान काफी कम रिकॉर्ड किया गया। अमृतसर की बात करें तो बीते दिन अधिकतम तापमान 26.1 डिग्री दर्ज किया गया, जो सामान्य से 14.6 डिग्री कम था। वहीं लुधियाना में 26.1 और जालंधर में 25.7 डिग्री तापमान दर्ज किया गया। आज भी शहरों का अधिकतम तापमान 30 डिग्री के करीब ही रहने का अनुमान है।
मानसून पर होगा असर
मौसम विशेषज्ञों के मुताबिक नौतपा के दिनों में गर्मी पड़ना अत्यंत आवश्यक है। अगर इन दिनों में गर्मी ना हो तो उसका असर मानसून पर पड़ता है। इस साल नौतपा पूरी तरह से ठंडा रहा है, ऐसे में समझा यही जा रहा है कि मानसून पंजाब के साथ-साथ उत्तर भारत में कमजोर रहने वाला है।
जून के अंत तक पहुंचेगा मानसून
मई महीने में शुरू हुआ मानसून जून के अंत तक पंजाब पहुंच सकता है। हालांकि अभी शुरुआत में उसकी रफ्तार एक सप्ताह धीमी चल रही है। मौसम विभाग के अनुसार 25 जून से 30 जून तक मानसून पंजाब में पहुंच जाएगा।
जानें पंजाब के शहरों का तापमान
पंजाब के अधिकतर शहरों का तापमान गुरुवार सुबह 21 डिग्री से कम ही दर्ज किया गया। बलाचौर का तापमान 17.6 डिग्री था, जो राज्य में सबसे कम था। यहां बीते दिनों 17.5MM बारिश दर्ज की गई थी। वहीं सबसे अधिक लुधियाना के समराला का तापमान रहा, जो 21.3 डिग्री था।
अमृतसर- न्यूनतम तापमान 20 डिग्री दर्ज किया गया, जो सामान्य से 3.4 डिग्री कम था। वहीं आज यह तापमान 30 डिग्री से कम रहने का अनुमान है।
जालंधर- न्यूनतम तापमान 20 डिग्री के करीब ही दर्ज किया गया। आज यहां भी बादल भी छाएंगे और धूप भी खिलेगी। अधिकतम तापमान 30 डिग्री के करीब रहने का अनुमान है।
लुधियाना- न्यूनतम तापमान 20.4 डिग्री दर्ज किया गया, जो सामान्य से 4.2 डिग्री कम है। आज यहां का तापमान 30 डिग्री के करीब रहने का अनुमान है।